16.05.2011 11:43   18. aprillil otsisid MTA uurimisosakonna töötajad kriminaalmenetluse raames läbi Loo alevikus seisnud veoki ja leidsid sealt üle 1,1 miljoni Venemaa maksumärkidega sigareti Bayron ja More, mis oli Eestisse toodud Lätist, ütles riigiprokuratuuri pressiesindaja Kadri Tammai ERR-i uudisteportaalile.    Autoga samal territooriumil olnud hoonest avastati veel lisaks 6270 liitrit piiritust ning leiti käitlemiseks mittelubatud piiritust ühe kahtlustatava elukohast.    Selles kriminaalmenetluses on viis kahtlustatavat, kellest kaks on Harju maakohtu loal võetud kuni kuueks kuuks vahi alla. Mehi kahtlustatakse alkoholi ja tubakatoodete käitlemise korra rikkumises.    Sama kriminaamenetluse raames otsiti 21. ja 22. aprillil läbi  Tallinnas Lasnamäel asuv garaažiboks, millest leiti kokku 16 500 liitrit käitlemiseks mittelubatud piiritust.    Samuti leiti läbiotsimisel 920 000 Eesti maksumärgiga märgistamata ning teistele nõuetele mitteavastavates müügipakendites sigaretti. Ebaseadusliku kauba hulgas olid Ukraina maksumärkidega sigaretid LM, Venemaa maksumärkidega sigaretid More ja Valgevene maksumärkidega sigaretid Fest.    Asja uurimiseks alustati eraldi kriminaalmenetlus ning alkoholi ja tubakatoodete käitlemise korra  rikkumises on kahtlustatavana ülekuulatud üks mees.    Menetlusi juhtiva prokuröri abi Kristel Prauni sõnul jäi riigil mõlema juhtumi tulemusel saamata makse kogusummas 642 400 eurot. "Riigieelarve tulud on eelkõige maksutulud ning kui riigil jääb rohkem kui 600 000 eurot makse laekumata, siis see tähendab, et meist igaüks saab kahju," nentis Praun.    Maksu- ja tolliameti uurimisosakonna juhataja Rene Kanniste sõnul on aktsiisikaupade piiriülene kuritegevus sageli seotud grupilise  tegevusega.    "Väga tähtis on see, et salakaubana riiki toimetatud aktsiisikaubad ei jõuaks tarbimisse, sest sellega on seotud kuritegeliku tulu suurus ja inimeste tervis," lisas Kanniste.    Käitlemiseks mittelubatud alkoholi hoidmise, ladustamise või edasitoimetamise eest suures koguses karistatakse rahalise karistuse või kuni kolmeaastase vangistusega.    Maksumärgiga märgistamata või teistele nõuetele mittevastavas müügipakendis tubakatoodete hoidmise, ladustamise või  edasitoimetamise eest suures koguses võib kohus määrata rahalise karistuse või kuni kolmeaastase vangistuse.